《水调歌头 广陵送李长文学士北还》
清代·邹祗谟

君欲溯河北，我亦渡江东。纵是莺花三月，社燕等秋鸿。

九曲池边高会，十五桥头长啸，蜡屐每相从。歌吹竹西路，批抹是春风。

念平生，数知己，莫如公。嵚崎历落可笑，把臂许吴蒙。

今日素车白马，当日螭头豹尾，人识紫薇翁。此后平山客，寂寞月明中。

作者简介：清初江南武进人，字吁士，号程村。顺治十五年进士。与陈维崧、黄永、董以宁号毗陵四子。记忆力特强，古今人爵里姓氏、世次年谱，无不悉记。见魏禧兄弟古文，大为赞赏，逢人辄称道，宁都三魏由此知名。有《远志斋集》。